**Salm 68**

(Yr ail gasgliad o Salmau 42—72)

**Duw sy'n ennill y frwydr!**

*I'r arweinydd cerdd: Salm Dafydd. Cân.*

*1 Pan mae Duw yn codi, mae'r gelynion yn cael eu gwasgaru; mae'r rhai sydd yn ei erbyn yn dianc oddi wrtho.* *2 Chwytha nhw i ffwrdd, fel mwg yn cael ei chwythu gan y gwynt! Bydd pobl ddrwg yn cael eu difa gan Dduw, fel cwyr yn cael ei doddi gan dân.*

*3 Ond bydd y rhai cyfiawn yn dathlu, ac yn gorfoleddu o flaen Duw; byddan nhw wrth eu boddau!*

*4 Canwch i Dduw! Canwch gân o fawl iddo, a chanmol yr un sy'n marchogaeth y cymylau!*

*Yr ARGLWYDD ydy ei enw! Dewch i ddathlu o'i flaen!* *5 Tad plant amddifad, yr un sy'n amddiffyn gweddwon, ie, Duw yn ei gysegr.* *6 Mae Duw yn rhoi'r digartref mewn teulu, ac yn gollwng caethion yn rhydd i sain cerddoriaeth.*

*Ond bydd y rhai sy'n gwrthryfela yn byw mewn anialwch.*

*7 O Dduw, pan oeddet ti'n arwain dy bobl allan, ac yn martsio ar draws yr anialwch,*

*Saib*

*8 dyma'r ddaear yn crynu, a'r awyr yn arllwys y glaw o flaen Duw, yr un oedd ar Sinai, o flaen Duw, sef Duw Israel.* *9 Rhoist ddigonedd o law i'r tir, O Dduw, ac adfer dy etifeddiaeth pan oedd yn gwywo.* *10 Dyna ble mae dy bobl yn byw. Buost yn dda, a rhoi yn hael i'r anghenus, O Dduw.*

*11 Mae'r ARGLWYDD yn dweud y gair, ac mae tyrfa o ferched yn cyhoeddi'r newyddion da:* *12 Mae'r brenhinoedd a'u byddinoedd yn ffoi ar frys, a gwragedd tŷ yn rhannu'r ysbail.* *13 “Er dy fod wedi aros adre rhwng y corlannau, dyma i ti adenydd colomen wedi eu gorchuddio ag arian a blaenau'r adenydd yn aur melyn coeth.”*

*14 Pan oedd y Duw Hollalluog yn gwasgaru'r brenhinoedd, roedd fel petai storm eira yn chwythu ar Fynydd Salmon!* *15 O fynydd anferth, mynydd Bashan; O fynydd y copaon uchel, mynydd Bashan;*

*16 O fynydd y copaon uchel, pam wyt ti mor genfigennus o'r mynydd mae Duw wedi ei ddewis i fyw arno? Dyna ble bydd yr ARGLWYDD yn aros am byth!*

*17 Mae gan Dduw ddegau o filoedd o gerbydau, a miloedd ar filoedd o filwyr. Mae'r ARGLWYDD gyda nhw; mae Duw Sinai wedi dod i'w gysegr!* *18 Ti wedi mynd i fyny i'r ucheldir, ac arwain caethion ar dy ôl, a derbyn rhoddion gan bobl — hyd yn oed gan y rhai oedd yn gwrthwynebu i ti aros yno, ARGLWYDD Dduw.*

*19 Mae'r ARGLWYDD yn Dduw bendigedig! Mae e'n edrych ar ein holau ni o ddydd i ddydd. Duw ydy'n hachubwr ni!*

*Saib*

*20 Ein Duw ni ydy'r Duw sy'n achub! Gyda'r ARGLWYDD, ein Meistr, gallwn ddianc rhag marwolaeth.* *21 Fe ydy'r Duw sy'n taro pennau ei elynion — pob copa walltog sy'n euog o'i flaen.*

*22 Dwedodd yr ARGLWYDD, “Bydda i'n dod a'r gelynion yn ôl o Bashan, ie, hyd yn oed yn ôl o waelod y môr!* *23 Byddi'n trochi dy draed yn eu gwaed, a bydd tafodau dy gŵn yn cael eu siâr o'r cyrff.”*

*24 Mae pobl yn gweld dy orymdaith, O Dduw, yr orymdaith pan mae fy Nuw, fy mrenin, yn mynd i'r cysegr. 25 Y cantorion ar y blaen, yna'r offerynnwr yng nghanol y merched ifanc sy'n taro'r tambwrîn.*

*26 “Bendithiwch Dduw yn y gynulleidfa fawr! Bendithiwch yr ARGLWYDD, bawb sy'n tarddu o ffynnon Israel.”* *27 Dacw Benjamin, yr ifancaf, yn arwain; penaethiaid Jwda yn dyrfa swnllyd;*

*penaethiaid Sabulon a Nafftali.* *28 Mae dy Dduw yn dy wneud di'n gryf! O Dduw, sydd wedi gweithredu ar ein rhan, dangos dy rym* *29 wrth ddod o dy deml yn Jerwsalem. Boed i frenhinoedd dalu teyrnged i ti!*

*30 Cerydda fwystfil y corsydd brwyn, y gyr o deirw a'r bobl sy'n eu dilyn fel lloi! Gwna iddyn nhw blygu o dy flaen a rhoi arian i ti'n rhodd. Ti'n gyrru'r bobloedd sy'n mwynhau rhyfel ar chwâl!*

*31 Bydd llysgenhadon yn dod o'r Aifft, a bydd pobl Affrica yn brysio i dalu teyrnged i Dduw.* *32 Canwch i Dduw, chi wledydd y byd! Canwch fawl i'r ARGLWYDD.*

*Saib*

*33 I'r un sy'n marchogaeth drwy'r awyr — yr awyr sydd yno o'r dechrau. Gwrandwch! Mae ei lais nerthol yn taranu.* *34 Cyfaddefwch mor rymus ydy Duw! Mae e'n teyrnasu yn ei holl ysblander dros Israel, ac yn dangos ei rym yn yr awyr.* *35 O Dduw, rwyt ti'n syfrdanol yn dod allan o dy gysegr!*

*Ie, Duw Israel sy'n rhoi grym a nerth i'w bobl. Boed i Dduw gael ei anrhydeddu!*

......................

Mae hon yn Salm hir ac mae yna lawer iawn i’w ddweud amdani. Rydyn ni am ganolbwyntio ar rai o’r pethau pwysicaf er mwyn deall prif neges y Salmydd. Cyn dechrau, darllena adnodau 4 a 33 eto,

*Canwch gân o fawl iddo, a chanmol yr un sy'n marchogaeth y cymylau! (adn. 4)*

*I'r un sy'n marchogaeth drwy'r awyr — yr awyr sydd yno o'r dechrau. Gwrandwch! Mae ei lais nerthol yn taranu. (adn.33)*

Er mai yn y Testament Newydd rydyn ni’n darllen am fywyd Iesu ar y ddaear, (ei eni, ei fywyd, ei farw a’i atgyfodiad) mae’r Hen Destament yn edrych ymlaen (yn proffwydo) am Iesu drwyddo. Mae yna nifer fawr o bethau sy’n cael eu dweud yn yr Hen Destament yn gwneud i ni feddwl am Iesu. Mae adnodau 4 a 33 yn esiamplau o hyn. Iesu yw’r un sydd am ddod mewn gogoniant ar ddiwedd amser, ‘yn marchogaeth y cymylau’, (Daniel 7:13; Mathew 24: 30, 26: 64; Marc 14: 62).

Mae grym a nerth yr Arglwydd tu hwnt i’n deall ni. Wyt ti wedi gweld cannwyll yn toddi pan mae fflam yn cael ei thanio? Yn union fel *cwyr yn cael ei doddi gan dân* bydd pobl ddrwg (gelynion Duw a gelynion ei bobl) yn cael eu difa. Yr awgrym ydy y byddan nhw’n diflannu ac na fydd sôn amdanyn nhw byth mwy. Drwy’r Salm mae yna sôn am nerth a grym yr Arglwydd.

Yn y Salm fe welwn wrthgyferbyniad rhwng gelynion Duw a ffrindiau Duw – y rhai *cyfiawn, sy’n gorfoleddu ac wrth eu boddau.* Mae’r rhai sy’n caru’r Arglwydd yn dathlu ac yn canu. Does dim angen iddyn nhw ddianc oddi wrth y Duw holl-bwerus sy’n marchogaeth y cymylau! Iddyn nhw mae Duw yn dad caredig, yn un sy’n amddiffyn, yn gwarchod, yn cartrefu ac yn rhyddhau caethion. Ar ba ochr hoffet ti fod?

O adnod 7 ymlaen mae’r Salmydd yn edrych yn ôl dros hanes yr Iddewon a’r ffordd wnaeth Duw eu hachub o gaethiwed yng ngwlad yr Aifft a’u harwain yn ddiogel i Wlad yr Addewid (Canaan/Israel). Roedd eu gwlad newydd, *yn dir ffrwythlon - tir lle mae llaeth a mêl yn llifo!”’(Exodus 3: 17*)

Roedd eu gelynion yn ffoi o’u blaen am fod yr Arglwydd ar eu hochr nhw. Mae’r Salm yn sôn am Dduw Sinai – ar fynydd Sinai rhoddwyd y Deg Gorchymyn i Moses,

*Roedd mwg yn gorchuddio Mynydd Sinai, am fod yr ARGLWYDD wedi dod i lawr arno mewn tân. Roedd y mwg yn codi ohono fel mwg o ffwrnais fawr, ac roedd y mynydd yn crynu trwyddo. (Exodus 18: 19)*

Roedd Mynydd Sinai yn le sbesial iawn i’r Iddewon ac rydyn ni’n deall pam fod Dafydd yn dweud fod y ddaear yn crynu, roedd o’n atgoffa’r bobl am nerth a mawredd Duw.

Dydy adnodau 12-13 ddim yn hawdd i’w deall. Mae arbenigwyr yn anghytuno ynglŷn â be’n union sydd o dan sylw gan y Salmydd. Ond os ddarlleni di [Barnwyr 5](http://www.beibl.net/beibl-chwilio?pennod=5&book=BNET%3AJdg&viewid=BNET%3AJdg.5&newwindow=BOOKREADER&math=), yn arbennig adn.16 mae yna gyfeiriad at y ‘corlannau’. Roedd rhai wedi dewis aros adre (roedden nhw’n rhy llwfr/ofnus) yn lle ymladd. Ond er hyn, pobl Dduw oedd yn fuddugoliaethus am fod Duw gyda nhw.

Yn adnod 24 mae Dafydd yn sôn am orymdaith. Mae rhai arbenigwyr yn meddwl mai cyfeirio at yr orymdaith yn [2 Samuel 6](http://www.beibl.net/beibl-chwilio?pennod=6&book=BNET%3A2Sa&viewid=BNET%3A2Sa.6&newwindow=BOOKREADER&math=) mae Dafydd, pan ddaeth Arch yr Ymrwymiad (BCN - Arch y Cyfamod) yn ôl i Jerwsalem.

**[Cefndir yr hanes**: Dafydd oedd brenin yr Iddewon ac roedd y Philistiaid a'r Iddewon yn elynion. Mewn un frwydr cipiodd y Philistiaid arch arbennig Duw. Roedd Arch yr Ymrwymiad yn arbennig am mai Duw ddwedodd wrth yr Iddewon i’w hadeiladu. Roedden nhw’n cadw'r Deg Gorchymyn, y manna a ffon Aron yn yr Arch i gofio am bopeth roedd Duw wedi ei wneud i’w hachub nhw o’r Aifft a’i harwain nhw i Wlad yr Addewid.

Ystyr ymrwymiad neu gyfamod ydy cytundeb/addewid i wneud rhywbeth - roedd yr Iddewon yn cytuno ac yn addo i garu Duw a’i wasanaethu yn ffyddlon. Roedd Duw yn addo rhoi cymorth i’w bobl bob amser **os** oedden nhw’n cadw eu gair. Ond roedden nhw’n anffyddlon dro ar ôl tro.

Roedd Arch yr Ymrwymiad yn sanctaidd (yn sbesial iawn ac wedi ei neilltuo i Dduw).

Digwyddodd pethau drwg i'r Philistiaid am eu bod wedi dwyn yr arch. Felly, fe anfonon nhw’r Arch yn ôl i’r Iddewon. Am gyfnod hir, roedd yn cael ei chadw ar fferm rhwng Gath a Jerwsalem. Penderfynodd Dafydd fod rhaid i’r Arch ddod yn ôl i Jerwsalem.

Roedd canu a dathlu llawen pan gyrhaeddodd yr Arch i Jerwsalem, ac roedd y bobl yn cerdded gyda'i gilydd mewn gorymdaith.**]**

Roedd Dafydd eisiau i’r bobl ymuno gydag e i ddathlu fod Arch yr Ymrwymiad wedi dod yn ôl i’r ddinas yn ddiogel. Roedd o hefyd eisiau defnyddio’r cyfle i ddiolch i, ac i foli, Duw. Benjamin, Jwda, Sabulon a Nafftali oedd enwau rhai o lwythau Israel oedd yn dathlu. Roedd Dafydd ei hun yn, *dawnsio o flaen yr ARGLWYDD* (2 Samuel 6:21).

Yn adn.30 mae Dafydd yn galw ar Dduw i *geryddu,* neu i gosbi, ei elynion - sef rhai sy’n plygu ac yn addoli duwiau ffals. Roedd Dafydd yn sicr y byddai pobl o wledydd di-ri yn moli Duw ac yn talu teyrnged iddo wrth iddyn nhw weld a gwerthfawrogi mawredd yr Arglwydd. Roedd o’n annog holl wledydd y byd i ganu mawl i Dduw.

Mae’r Salm yn gorffen yn fuddugoliaethus - roedd Dafydd yn dathlu mawredd a gogoniant Duw ac eisiau rhannu hynny gyda holl bobl y wlad. Sylwa mor bositif yw’r geiriau, a pha fath o lun maen nhw’n ei gyfleu o Dduw: - *Un sy’n marchogaeth drwy’r awyr; Mae ei lais nethol yn taranu; Mor rymus ydy Duw; Mae’n teyrnasu yn ei holl ysblander; Mae o’n syfrdanol!*

Sut ddylai pobl ymateb i’r fath Dduw? *Ei anrhydeddu!*